Clunienses clamaverunt adversus Eduensem episcopum quod juramento probacionis paredæ eorum quam reddituri erant eis homines Eduensis episcopi non passi sunt apponere, me sciente, et ideo homines Cluniensium, quia incertum noluerunt jurare, dimiserunt novem libras de capitali paredæ suæ: unde adjudicatum est eis ut jurarent apposito, me sciente, et recuperarent quod dimiserant de capitali paredæ suæ. Et de effractoribus cimiterii, adjudicatum est ut effractionem cymiterii et mortes hominum intra cymiterium interfectorum et vulnera vulneratorum et dampnum novies componant, et emunitatem tripliciter, juxta sententiam Leonis, juxta quam de compositione ibidem in placito judicium dedimus, quam, ut pre manibus habeatis, subtus adnecti fecimus: «Leo papa. Si qui monasteria et loca dicata et æcclesias infringerint, et deposita vel alia quelibet exinde abstrahunt, dampnum novies componant, et emunitatem tripliciter, et velut sacrilegi canonicæ sententiæ subjungentur.» Episcopo autem Eduensi adjudicatum est quod si usu consuetudinario juris sui esset accipere sibi ad opera sua boves hominum manentium in Cluniensium villis de quibus in placito illo actum est, et posset probare legitimis testibus, homines Cluniensium qui insecuti sunt homines episcopi ut boves quos ducebant auferent, et hominem qui interfectus est et capitale si quid aliud amiserunt debent reddere hominibus episcopi et justiciam facere. Si vero usus consuetudinarius a parte episcopi probari non poterit, facient sui justiciam de bubus injuste acceptis. Æcclesias quas Clunienses possunt probare se habuisse donatione et concessione Aganonis, et firmatas sibi concessione istius ejusdem episcopi Norigaudi, per manum Milonis Prinistinei episcopi, tunc in partibus Galliarum apostolicæ sedis legati, habeant et quiete possideant. De capella Borbonensi, si possint probari domini Clunienses eam sitam intra fines parrochialis æcclesiæ suæ, et ab episcopo Eduensi Norigaudo, ipsis contradicentibus, consecratam, nec prius fuisse consecratam, injusticiam fecit parrochiali æcclesiæ cum consecravit eam, et est juris ejusdem parrochialis æcclesiæ et eorum quorum est parrochialis æcclesia. De paratis judicatum est ut si æcclesiæ secundum diversitates terrarum in quibus sitæ sunt, possunt probare se tempore Aganonis cum pace illius usque ad tempora istius episcopi dedisse monetas terrarum in quibus sitæ sunt, sicut per ipsas terras currunt, probent, et ita solvant decetero cum pace. Si potest probari a parte Cluniensium eos actenus habuisse emendationes, quæ vocantur leges, foris factorum commissorum in cymiterio de Melleto, probent et habeant. Si vero probare non poterint, habeat episcopus. Percussio monachi canonice emendetur. Quod ideo seorsum posuimus, quia gravius emendari debet. Omnes supernotatæ probaciones legitimis debent fieri testibus ab utraque parte.